
RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI

în intervalul 03.10.2026, ora 08:00 – 04.10.2026, ora 08:00
I. SITUAŢIA HIDROMETEOROLOGICĂ

1. Situaţia şi prognoza hidrologică pe râurile interioare şi Dunăre din 04.10.2026, ora 07:00

RÂURI

Debitele au fost relativ staționare.

Debitele se situează, în general, sub 30% din mediile multianuale lunare, exceptând râurile din bazinele hidrografice: Olt, Argeș, Ialomița, cursurile Vișeului, Someșului Mic, Mureșului, Târnavei Mari, Jiului, cursul superior al Buzăului, cursul superior și mijlociu al Bistriței, cursul mijlociu și inferior al Moldovei, Prutului și cursul inferior al Bârladului, unde sunt cuprinse între 30 – 70% din normalele lunare.

Nivelurile pe râuri la stațiile hidrometrice se situează sub COTELE DE ATENȚIE.
Debitele vor fi relativ staționare.

Nivelurile pe râuri la stațiile hidrometrice se vor situa sub COTELE DE ATENȚIE.
DUNĂRE

Debitul la intrarea în țară (secțiunea Baziaș) în intervalul 03 – 04.10.2026 a fost în ușoară scădere, având valoarea de 1300 m3/s, sub media multianuală a lunii octombrie (3900 m3/s). 

În aval de Porțile de Fier debitele au fost în scădere pe sectorul Gruia – Brăila și staționare pe sectorul Galați - Tulcea.
Debitul la intrarea în țară (secțiunea Baziaș) va fi staționar (1300 m3/s).

În aval de Porțile de Fier debitele vor fi staționare pe sectorul Gruia – Calafat și în scădere pe sectorul Bechet - Tulcea.
2. Situaţia meteorologică în intervalul 03.10.2026, ora 09:00 –04.10.2026, ora 06:00

ÎN ŢARĂ

Vremea a fost frumoasă, dar răcoroasă dimineața și noaptea, însă valorile termice diurne au crescut față de ziua precedentă în majoritatea regiunilor, exceptând zone restrânse din vest și sud, unde au scăzut ușor. Astfel, maximele au fost ușor mai ridicate în vest, nord-vest și în nord-est și s-au situat în jurul mediilor multianuale în rest. Cerul a fost mai mult senin, iar vântul a suflat slab și moderat. Temperaturile maxime s-au încadrat între 19 grade la Târnăveni, Întorsura Buzăului, Bârnova, Mahmudia, Sfântu Gheorghe-Deltă, Constanța, Constanța-dig și Mangalia și 25 de grade la Săcuieni, Chișineu-Criș, Sânnicolau Mare, Jimbolia și Banloc, iar la ora 6 se înregistrau valori termice cuprinse între -4 grade la Întorsura Buzăului și 16 grade la Șiria. S-a semnalat ceață izolat la începutul intervalului și local în a doua parte a nopții în depresiunile Carpaților Orientali și spre sfârșitul intevalului s-a produs brumă în zonele depresionare și izolat în sudul Olteniei.

Observație - de ieri de la ora 06 au fost în vigoare 2 atenționări cod galben ce au vizat ceața și vizibilitatea scăzută emise de către SRPV Bacău.
LA BUCUREŞTI

Vremea a fost în continuare frumoasă, răcoroasă dimineața și noaptea, însă cu valori termice diurne apropiate de mediile climatologice specifice acestei date. Cerul a fost mai mult senin, iar vântul a suflat slab până la moderat. Temperatura maximă a fost de 22 de grade la Afumați și Băneasa și de 23 de grade la Filaret, iar la ora 6 se înregistrau 2 grade la stația meteo Băneasa, 5 grade la Afumați și 7 grade la Filaret.

3. Prognoza meteorologică în intervalul 04.10.2026, ora 09:00 –05.10.2026, ora 09:00

ÎN ŢARĂ

Pe parcursul zilei vremea va fi frumoasă și caldă pentru această dată în cea mai mare parte a țării, dar dimineața și noaptea va fi încă răcoare, chiar rece în depresiuni. Cerul va fi mai mult senin și vântul va sufla slab până la moderat. Temperaturile maxime se vor încadra între 18 grade pe litoral și 27 de grade în sudul Banatului, iar minimele se vor situa între -4 grade în depresiunile Carpaților Orientali și 13 grade în dealurile Crișanei și pe litoral. Izolat va fi ceață, iar pe alocuri în Transilvania se va produce brumă.
LA BUCUREŞTI

Vremea va fi frumoasă, iar pe parcursul zilei și ușor mai caldă decât în mod obișnuit, însă dimineața și noaptea va fi în continuare răcoare. Cerul va fi senin și vântul va sufla slab. Temperatura maximă se va situa în jurul valorii de 24 de grade, iar cea minimă de 7...8 grade, mai scăzută în zona periurbană spre 4 grade.
II. CALITATEA APELOR

1.
Pe fluviul Dunărea

Nu au fost semnalate evenimente deosebite.
2.
Pe râurile interioare

Nu au fost semnalate evenimente deosebite.

3.
Pe Marea Neagră

Nu au fost semnalate evenimente deosebite.
III. CALITATEA MEDIULUI

1. În domeniul aerului

Nu au fost semnalate evenimente deosebite.
2. În domeniul solului şi vegetaţiei

Administrația Rezervației Biosferei Delta Dunării informează că, în data de 02.10.2026, la ora 17:30, s-a produs un incendiu de vegetație, în zona numită Văcaru, situată între lacurile Băclănești, Văcaru și Ligheanca, în Districtul ecologic Tulcea-Chilia, județul Tulcea. Incendiul s-a stins de la sine în data de 03.10.2026, în jurul orei 06:00. A fost afectată o suprafaţă de aproximativ 8 hectare. Nu s-au observat mortalităţi la păsări sau mamifere sălbatice.

3. În domeniul supravegherii radioactivităţii mediului

Nu au fost semnalate evenimente deosebite.

4. În municipiul Bucureşti

Nu au fost semnalate evenimente deosebite.

